Mette Frederiksen (S), 2024-05-29:
Det er ved at være mange timer siden, vi startede dagens debat, og når man ved, at man skal afgive replik efter mange timer, arbejder man selvfølgelig på replikken undervejs, og så sker der det, der ofte sker, nemlig at hr. Sjúrður Skaale går på talerstolen som den sidste før en selv og holder dagens absolut bedste tale, holder denne folketingssamlings indtil nu absolut bedste tale.
Og hvor det plejer at være sådan, at det er humoren og de sproglige finurligheder og de litterære eller kunstneriske referencer, der betager og bjergtager Folketinget, når hr. Sjúrður Skaale går på talerstolen, var det i dag kløgt og vid og indsigt og insisteren på balance og nuance og et opråb om at huske historien for at forstå, hvad det er, vi står i.
Så jeg bifalder alle dem, der har sagt tak, og deler den.
Jeg vil ikke forsøge at skabe en sproglig overgang til den replik, der var skrevet før den tale, så derfor går jeg nu til replikken.
For rigtig mange timer siden sluttede jeg min tale med en køretur rundt i Danmark, og jeg vil gerne starte replikken her med en anden køretur, men nu skal vi til Fløjstrup, en lille landsby godt 20 km sydøst for Randers.
Her holdt Danmarksdemokraterne for snart 2 måneder siden et CO 2 -rally, som jeg forstår det, på en gammel slægtsgård.
Der var grillpølser.
Der var hoppeborg.
Jeg tror, der var relativt mange fadøl og en rodeotyr, og så var der en airfryer på højkant til den, der kunne sidde på tyren i længst tid.
Hvis I spørger mig, var det et ret genialt koncept, og det trak også rigtig mange mennesker til.
Nogle siger 1.500, fru Inger Støjberg siger 2.000.
Der var selvfølgelig en del landmænd og andre, der ligesom Danmarksdemokraternes formand er meget imod en CO 2 -afgift, men i flokken var der også to temmelig venstreorienterede københavnere.
De var egentlig på turné med deres technojazzband.
Ikke at jeg helt forstår det musikalske koncept, men det var de, og de havde forvildet sig frem til gården.
Her bliver de modtaget af et par altid venlige landbetjente.
De beder dem om at oplyse deres navn, fordi, som de selv har fortalt: vi lignede ikke nogle bonderøve.
Men da der nu er en rodeotyr, tænker de to: Det må vi prøve.
Den ene giver relativt hurtigt fortabt, men den anden, ja, han sætter ny rekord: 1 minut og 1 sekund.
Ifølge ham selv huer det ikke ligefrem de mange tilstedeværende landmænd, og der bliver faktisk relativt dårlig stemning, og efter den dårlige stemning en ret lang kø til rodeotyren, for det går jo ikke, at en af københavnerne render med airfryeren.
Den ene har fortalt, at han får nogle meget lange blikke, stemningen bliver lidt mut, og de to beslutter sig, klogeligt nok, til at skynde sig væk.
Problemet er bare, at de ikke aner, hvordan de skal komme ind til Randers, hvor de om aftenen skal spille koncert, og derfor står de her to nu i Fløjstrup, to venstreorienterede københavnere, den ene med en airfryer under armen, for han har jo vundet, og de beslutter sig for at blaffe.
De bliver ikke sådan direkte hurtigt samlet op, de to blaffere, men så kommer der en bil trillende, samler dem op, og hvem sidder i bilen?
Det gør Danmarksdemokraternes politiske ordfører, fru Susie Jessen.
Hun tænker nemlig: Det er da synd for de to, at de står herude midt i ingenting og endda med en airfryer, så de skal have et lift.